אחות קטנה

אָחוֹת קְטַנָּה הוא פיוט שפותח את תפילות ראש השנה ומושר בעיקר על ידי קהילות הספרדים, אך מודפס גם במחזורים אשכנזיים.

הפיוט חובר על ידי הרב והמקובל אברהם חזן מגירונה, בן חבורתו של הרמב"ן מהמאה ה-13, שרמז את שמו באקרוסטיכון בראש בתי הפיוט.

תוכן הפיוט 
הפיוט מתאר את מצבה השפל של כנסת ישראל, שמכונה בבית הראשון "אחות קטנה", כאשר היא נמצאת בגלות, והציפייה שלה לגאולה ולישועה. כל בתי הפיוט מסתיימים בשורה "תכלה שנה וקללותיה" מלבד הבית האחרון, בו ניתן ביטוי לאמונה ולשמחה בבוא הגאולה ("חזקו וגילו כי שוד גמר") והוא מסתיים במילים "תחל שנה וברכותיה". הדבר בא לידי ביטוי גם בנגינה, שבהרבה מן הקהילות משתנית בבית זה למנגינה מיוחדת יותר, הנותנת משקל מיוחד למילים אלו.

לרוב נהוג שאת המילים החוזרות בסוף הבתים אומר כל הקהל ביחד. הפיוט נאמר עם שקיעת החמה בערב הראשון של ראש השנה, כאשר השנה הקודמת מסתיימת ומתחילה שנה חדשה.

בחלק מהמחזורים הודפס הבית הרביעי המתחיל במילים "הקם משפלות לראש ממלכת" באותיות קטנות ובמחזורים אחרים הוא לא הודפס כלל מחשש שמילותיו יתפרשו כרצון למרוד בשלטון.

קישורים חיצוניים

אחות קטנה, באתר הזמנה לפיוט
"אחות קטנה" בביצוע של להקת "הקטורת", באתר כיפה

יהושע גרנט, אחות קטנה - אמנות השיר, באתר הזמנה לפיוט
רוני איש-רן, בין סוף שנה לראשיתה, באתר הזמנה לפיוט
מיכל גוברין, אחות קטנה - בין שפיקוב לירושלים, באתר הזמנה לפיוט
"אחות קטנה" בביצוע אברהם לופז קרדוזו באתר הספרייה הלאומית

הערות שוליים

שירי המאה ה-13
פיוטי ראש השנה
יצירות עם אקרוסטיכון